id id de en zh ta ms ja pt id en zh ta ms en ms en id en ms en ms en id ms en ms en id en ms en id en ms en ms en ms en ms en id en id en id en ms en ms en ms en id en id en id ms ms ms en ms en ms en id en ms en zh en en en en en zh en zh zh ta ms ms en id es en en
Lima fokus utama Bajet 2023 MBPP sejajar SDG, Visi Penang2030 | Buletin Mutiara
GEORGE TOWN – Majlis Bandaraya Pulau Pinang (MBPP) memperuntukkan RM154.13 juta melalui Bajet 2023 dengan memberi penekanan terhadap lima fokus utama dalam memastikan perkhidmatan perbandaran dan infrastruktur terbaik bagi mencapai aspirasi Bandar Raya Pintar, Berdaya Huni dan Sejahtera.
Datuk Bandar MBPP, Dato’ Ar. Yew Tung Seang berkata, lima fokus utama tersebut adalah kebersihan; kehijauan; mobiliti; kepintaran dan ekonomi.
Sebanyak RM71.65 juta diperuntukkan bagi tujuan kebersihan yang mana MBPP akan terus mempertahankan ASEAN Clean City Tourist Award yang diterima buat kali keempat berturut-turut sejak 2018.
“(Dan) melalui peruntukan ini, MBPP mengambil beberapa inisiatif seperti membangunkan Sistem Pengurusan Kenderaan bagi aktiviti pungutan sampah melibatkan 121 unit kenderaan yang dipasang peranti pintar dan membudayakan pengasingan sisa melalui pelbagai program.
“Selain itu, MBPP juga mengadakan kerjasama serantau dan antarabangsa bagi membangunkan Zero Waste Roadmap; model perintis projek urus sisa organik dari pasar awam dan kompleks makanan serta penyahkarbonan dalam sektor hartanah dan pembinaan,” ujarnya ketika membentangkan Bajet MBPP 2023 di Dewan Bandaraya pada 19 September 2022.
AR. Yew Tung Seang ketika membentangkan Bajet 2023 Majlis Bandaraya Pulau Pinang.
Mengulas lanjut, Tung Seang memaklumkan bahawa sejumlah RM14.97 juta yang diperuntukkan bagi kehijauan bakal digunakan bagi melaksanakan Nature Based Climate Adaptation dengan menumpukan program penyelesaian berasaskan semula jadi demi mengurangkan kesan perubahan iklim.
“Beberapa projek koridor hijau juga telah dikenal pasti termasuk penanaman spesies pokok yang bersesuaian dan berdaya tahan serta mampu menyerap pemanasan bandar (Urban Heat Island, UHI),” katanya.
Dalam pada itu, bagi memacu transformasi digital, Tung Seang berkata bahawa MBPP akan memperkasakan projek berimpak tinggi termasuk Pearl : One Touch Penang; Gigabit City dan Smart Digital Twin (SmiDat).
Sebanyak RM34.50 juta diperuntukkan bagi tujuan ini yang akan menjadi pemangkin kepada gaya hidup dan ekonomi pintar dengan tumpuan untuk melonjakkan pendigitalan, penggunaan teknologi serta memacu kelestarian MBPP.
“Seterusnya, sebanyak RM16.01 juta diperuntukkan bagi mobiliti yang bakal memberi keutamaan kepada pelbagai mod pengangkutan awam yang mesra pengguna dan alam sekitar.
“Manakala RM17 juta diperuntukkan bagi ekonomi untuk memastikan penyampaian perkhidmatan yang lebih mesra pelanggan dan efektif termasuk mempergiatkan pertumbuhan dan kemampanan ekonomi,” katanya lagi.
Terdahulu, Tung Seang membentangkan Bajet 2023 bertemakan Kebolehhunian Bandar dan Kemampanan yang dilihat sejajar dengan Matlamat Pembangunan Lestari (SDG) Ke-11 iaitu Bandar dan Komuniti Mampan dan Visi Penang2030.
Bajet 2023 MBPP ini menggariskan empat objektif strategik iaitu mengimbangi perancangan antara sektor pembangunan dan alam sekitar; merangsang pertumbuhan sosio ekonomi masyarakat; memperkasakan infrastruktur berdaya tahan dan memastikan pencapaian bestari, berdaya huni dan mampan.
“MBPP sentiasa berdiri teguh dalam membina ketahanan sosial dan memacu pembaharuan untuk memastikan kelangsungan hidup dengan memberi fokus terhadap landskap teknologi dunia.
“Di samping memberi kerjasama untuk mengarusperdanakan Environmental, Social and Governance (ESG) dan pelaburan berorientasikan teknologi hijau,” jelasnya.
Menurut Tung Seang, bagi Bajet 2023, anggaran hasil adalah sebanyak RM372.29 juta berbanding anggaran perbelanjaan RM405.17 juta.
“Ini bermakna Bajet 2023 merupakan bajet defisit sebanyak RM32.88 juta,” katanya.
Bagi anggaran hasil, Tung Seang memberitahu bahawa sebanyak RM258.76 juta atau 69.5 peratus adalah daripada hasil cukai merangkumi kutipan Kadar Taksiran (cukai pintu) dan Sumbangan Membantu Kadar (cukai pintu bagi harta kerajaan dan agensi kerajaan).
“Sebanyak RM92.99 juta atau 24.98 peratus adalah daripada Hasil Bukan Cukai seperti kutipan lesen dan permit, bayaran perkhidmatan, perolehan dan jualan, sewaan, faedah dan perolehan dari pelaburan, denda dan pelbagai terimaan.
“Anggaran Terimaan Bukan Hasil pula adalah sebanyak RM20.54 juta (5.52 peratus) yang diperoleh melalui Terimaan Agensi Kerajaan serta Pulangan Balik Perbelanjaan,” jelasnya.
Manakala bagi anggaran perbelanjaan tahun 2023 Perbelanjaan Mengurus adalah melibatkan pecahan seperti berikut :
i.  Emolumen sebanyak RM172.74 juta atau 42.63 peratus
ii. Perkhidmatan dan Bekalan – RM177.77 juta (43.88 peratus)
iii. Pemberian dan Kenaan Bayaran Tetap – RM4.23 juta (1.04 peratus)
iv. Perbelanjaan Lain – RM5.8 juta (1.43 peratus)
Perbelanjaan Pembangunan pula, adalah sebanyak RM44.63 juta atau 11.02 peratus daripada keseluruhan Bajet 2023 MBPP.
Tahun 2022, MBPP membentangkan bajet defisit sebanyak RM24.89 juta dan RM28.28 juta pada 2021.
Sebagai rekod, bagi pengurusan kewangan tahun 2021, MBPP mencatatkan surplus sebanyak RM31.93 juta (belum diaudit) dan RM1.57 juta pada tahun sebelumnya (2020) serta berjaya mengekalkan Sijil Bersih Penyata Kewangan.
Oleh : AINUL WARDAH SOHILLI Gambar : SIEW CHIA EN
Like Our Facebook Page
Posted on September 29, 2022September 29, 2022
瑞典工业化建筑系统公司Scandinavian IBS(SIBS)位于威中槟城科学园的第2座工厂竣工,并于今午盛大开幕. 槟州贸易与工业及企业发展委员会主席拿督阿都哈林周四在仪式上表示,很高兴见到SIBS在此进一步扩张,建设第2座厂房. 他相信如是扩展计划不仅会带来投资,加强社会经济,同时也可增加就业机会,并为本地人才提供提升技能的机会. 他续说,如是投资将可刺激本地商业,从而透过维持和加强本地供应链,为槟州经济做出贡献. 出席者尚有瑞典驻马大使约阿希姆·伯格斯特伦,SIBS集团联合创办人帕,马来西亚投资发展局(MIDA)执行董事娜姬哈等. SIBS集团董事经理艾利克则说,第1厂于约3年前开幕,至今已成功制造与组装2000公寓,并从第1厂的运营吸取经验,以建设第2厂.
ஸ்ரீ மகா மாரியம்மன் ஆலயத்தில் நவராத்திரி திருவிழா விமரிசையாகக் கொண்டாடப்படுகிறது
Persekitaran yang selamat teras utama MBSP dalam Bajet 2023
Wujudkan platform dalam talian agar proses permohonan lesen pelelong awam lebih lancar
Self-taught deaf artist strives for success
Buletin Mutiara (Download / Muat Turun)
Copyrights © 2021 Buletin Mutiara. All Rights Reserved.